अडाणी ग्रुप के पास इजराइल के इस पोर्ट की 70% हिस्सेदारी, पिछले साल अधिग्रहण किया था
Former Israel ambassador to India became Executive Chairman of Adani’s Haifa Port, भारत में इजराइल के पूर्व राजदूत रॉन मल्का को हाइफा पोर्ट का एग्जीक्यूटिव चेयरमैन बनाया गया है।
भारत में इजराइल के पूर्व राजदूत रॉन मल्का को हाइफा पोर्ट का एग्जीक्यूटिव चेयरमैन बनाया गया है। इसका स्वामित्व अडाणी ग्रुप और उसके इजराइली पार्टनर गैडोट ग्रुप के पास है। अडाणी पोर्ट्स एंड स्पेशल इकोनॉमिक जोन (APSEZ) के कंसोर्टियम ने जुलाई 2022 में पोर्ट के अधिग्रहण की घोषण की थी। अडाणी के पास इस पोर्ट की 70% हिस्सेदारी है और गैडोट के पास 30% हिस्सेदारी है।
मल्का ने एक ट्वीट में कहा, “मैं हाइफा पोर्ट का एग्जीक्यूटिव चेयरमैन बनकर सम्मानित महसूस कर रहा हूं। अडाणी और गैडोट का अनुभव और विशेषज्ञता, पोर्ट वर्कर्स के डेडिकेशन के साथ संयुक्त रूप से हाइफा को समृद्धि की नई ऊंचाइयों पर ले जाएगा।” अडाणी और गैडोट ने 1.18 बिलियन डॉलर में इजराइल के मेडिटरेनियन कोस्ट पर मेजर ट्रेड हब के प्राइवेटाइजेशन की बोली जीती थी। टेंडर प्रक्रिया दो साल तक चली थी।
अडाणी ग्रुप साल 2054 तक इस पोर्ट को ऑपरेट करेगा। पोर्ट का ऑफिशियल हैंडओवर जनवरी में किया गया था। इस इवेंट में इजराइल के प्रधानमंत्री बेंजामिन नेतन्याहू और गौतम अडाणी शामिल हुए थे। इवेंट के दौरान, अडाणी ने कहा था कि हाइफा पोर्ट का अधिग्रहण उनकी पिछले 6 सालों में की गई कड़ी मेहनत का परिणाम है। वहीं इजराइल के PM नेतन्याहू ने इस डील को एक 'बहुत बड़ा मील का पत्थर' कहा था।
हाइफा डील से क्या फायदा?
2018 में पहली बार इजराइल सरकार ने इस पोर्ट को प्राईवेट सेक्टर के हवाले करने का फैसला किया था। दरअसल, उसकी सोच यह थी कि ऐसा करने से इन्वेस्टमेंट आएगा और सरकार के खजाने में खासा इजाफा होगा। इसके अलावा शिपिंग और टांसपोर्टेशन टेक्नोलॉजी को और बेहतर किया जा सकेगा। सबसे बड़ा फायदा तो कनेक्टिविटी का है।
वहीं मई में अडाणी पोर्ट के चीफ एग्जीक्यूटिव करण अडाणी ने कहा था कि कंपनी प्रीमियर ग्लोबल पोर्ट ग्रुप बनना चाहती है। ऐसे में इजराइल के इस पोर्ट की कमान मिलना इस ग्रुप के सफर का काफी अहम पड़ाव साबित हो सकता है।
ऐसा इसलिए क्योंकि इंपोर्ट और एक्सपोर्ट के लिए समुद्री मार्ग पर निर्भर होने के कारण इजराइली सरकार इस सेक्टर को अपग्रेड कर रही है। पड़ोसी अरब देशों के साथ बढ़ते संबंध भी इजराइल के लिए नए व्यापार अवसर पैदा कर रहे हैं और हाइफा एक रीजनल हब बनने के लिए तैयार है। इसका फायदा अडाणी ग्रुप को मिलेगा।
भारत का सबसे बड़ा प्राइवेट पोर्ट ऑपरेटर
अडाणी पोर्ट्स एंड स्पेशल इकोनॉमिक ज़ोन लिमिटेड (APSEZ Ltd.) भारत का सबसे बड़ा प्राइवेट पोर्ट ऑपरेटर और एंड-टु-एंड लॉजिस्टिक्स प्रोवाइडर है। दो दशकों से भी कम समय में, इसने पूरे भारत में बंदरगाहों के बुनियादी ढांचे और सेवाओं के एक पोर्टफोलियो का निर्माण, अधिग्रहण और विकास किया है।
इसके 14 स्ट्रैटेजिकली लोकेटेड पोर्ट्स और टर्मिनल देश की पोर्ट कैपेसिटी का 24% का प्रतिनिधित्व करते हैं। इसे 26 मई 1998 को इनकॉर्पोरेट किया गया था। पहले इसका नाम गुजरात अडाणी पोर्ट लिमिटेड (GAPL) था।